CELEX: 52015PC0464
Language: sk
Date: 2015-09-22
Title: Návrh ROZHODNUTIE RADY, ktorým sa stanovuje pozícia, ktorá sa má zaujať v mene Európskej únie v Generálnej rade WTO, pokiaľ ide o žiadosť Spojených štátov o výnimku WTO týkajúcu sa predĺženia programu AGOA (ďalej len „AGOA)

EURÓPSKA KOMISIA
            V Bruseli22. 9. 2015
            COM(2015) 464 final
            2015/0215(NLE)
            Návrh
            ROZHODNUTIE RADY,
            ktorým sa stanovuje pozícia, ktorá sa má zaujať v mene Európskej únie v Generálnej rade WTO, pokiaľ ide o žiadosť Spojených štátov o výnimku WTO týkajúcu sa predĺženia programu AGOA (ďalej len „AGOA)
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               Cieľom tohto návrhu je určiť pozíciu, ktorú má Európska únia zaujať v Generálnej rade Svetovej obchodnej organizácie (ďalej len „WTO“), pokiaľ ide o žiadosť Spojených štátov o predĺženie výnimky WTO, a umožniť tak Európskej únii podporiť túto žiadosť o výnimku.
            
            
               Vyhovenie žiadosti USA o predĺženie výnimky WTO by USA umožnilo naďalej poskytovať bezcolné zaobchádzanie pre oprávnené výrobky s pôvodom v zvýhodnených krajinách subsaharskej Afriky určených podľa zákona o raste a možnostiach Afriky (ďalej len „AGOA“) do 30. septembra 2025.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               V článku 218 ods. 9 Zmluvy o fungovaní Európskej únie (ZFEÚ) sa stanovuje, že ak je v rámci orgánu zriadeného medzinárodnou dohodou potrebné prijať rozhodnutie s právnymi účinkami, Rada na návrh Komisie alebo vysokého predstaviteľa Únie pre zahraničné veci a bezpečnostnú politiku prijme rozhodnutie, ktorým sa určuje pozícia, ktorá sa má prijať v mene Únie. Udelenie výnimky, aby Spojené štáty mohli poskytovať preferenčné sadzobné zaobchádzanie pre oprávnené výrobky s pôvodom v zvýhodnených krajinách subsaharskej Afriky určených podľa AGOA, spadá do rozsahu pôsobnosti tohto ustanovenia, keďže rozhodnutie prijíma orgán zriadený medzinárodnou dohodou (Generálna rada WTO alebo Konferencia ministrov WTO), ktorá má vplyv na práva a povinnosti Európskej únie. 
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU 
            
            
               Neuplatňuje sa
            
            
               4.VPLYV NA ROZPOČET
            
            
               Neuplatňuje sa
            
            
               5.OSTATNÉ PRVKY
            
            
               Komisia bude poverená zaujať v mene Európskej únie pozíciu na podporu žiadosti Spojených štátov o výnimku WTO v rozsahu potrebnom na to, aby mali Spojené štáty povolenie poskytovať bezcolné zaobchádzanie pre oprávnené výrobky s pôvodom v zvýhodnených krajinách subsaharskej Afriky do 30. septembra 2025.
            
            
               AGOA sa zameriava na zmiernenie chudoby a podporu stability a udržateľného hospodárskeho rozvoja v subsaharskej Afrike prostredníctvom podpory rozvoja obchodných a investičných výmen medzi USA a krajinami prijímajúcimi pomoc. Prostredníctvom AGOA sa má takisto podporovať regionálna hospodárska integrácia a poskytovať pomoc prijímajúcim krajinám, aby sa mohli vo väčšej miere zúčastňovať na svetovom hospodárstve.
            
            
               Podľa Spojených štátov bezcolné zaobchádzanie, ktoré sa poskytuje podľa AGOA od roku 2000, dopĺňa úsilie zo strany ostatných členov WTO na podporu rastu a rozvoja v tomto regióne.
            
            
               Žiadosť o výnimku by bola druhým predĺžením preferenčného sadzobného zaobchádzania. Dňa 27. mája 2009 bola Spojeným štátom udelená výnimka z povinností vyplývajúcich z článku I ods. 1 a článku XIII ods. 1 a 2, ktorá sa vzťahuje na obdobie do 30. septembra 2015.
            
            
               Pre Európsku úniu nepredstavuje žiadosť o výnimku ekonomický problém, keďže bezcolné zaobchádzanie nemá priamy vplyv na obchod EÚ so zvýhodnenými krajinami. 
            
            
               Vzhľadom na uvedené skutočnosti by sa Európska únia mala pripojiť ku konsenzu v prospech žiadosti o výnimku v Generálnej rade WTO. 
            
            
               2015/0215 (NLE)
            
            
               Návrh
            
         
         
            
               ROZHODNUTIE RADY,
            
            
               ktorým sa stanovuje pozícia, ktorá sa má zaujať v mene Európskej únie v Generálnej rade WTO, pokiaľ ide o žiadosť Spojených štátov o výnimku WTO týkajúcu sa predĺženia programu AGOA (ďalej len „AGOA)
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 207 ods. 4 v spojení s jej článkom 218 ods. 9,
            
            
               so zreteľom na návrh Európskej komisie,
            
            
               keďže:
            
            
               (1)V článku IX ods. 3 a 4 Dohody o založení Svetovej obchodnej organizácie uzavretej v Marrákeši (ďalej len „dohoda WTO“) sa stanovujú postupy udeľovania výnimiek týkajúcich sa mnohostranných obchodných dohôd v prílohách 1A alebo 1B alebo 1C k dohode WTO a príloh k nim.
            
            
               (2)Spojeným štátom bola 27. mája 2009 udelená výnimka z povinností vyplývajúcich z článku I ods. 1 a článku XIII ods. 1 a 2 Všeobecnej dohody o clách a obchode 1994 (ďalej len „GATT 1994“) vzťahujúca sa na obdobie do 30. septembra 2015.
            
            
               (3)Podľa článku IX ods. 3 dohody WTO predložili Spojené štáty žiadosť o oslobodenie od svojich povinností vyplývajúcich z článku I ods. 1 a článku XIII ods. 1 a 2 dohody GATT 1994 v rozsahu potrebnom na to, aby mali Spojené štáty povolenie naďalej poskytovať bezcolné zaobchádzanie pre oprávnené výrobky s pôvodom v zvýhodnených krajinách subsaharskej Afriky určených podľa zákona o raste a možnostiach Afriky (ďalej len „AGOA“) do 30. septembra 2025.
            
            
               (4)Vyhovenie žiadosti Spojených štátov o výnimku WTO by nemalo mať nepriaznivý vplyv ani na hospodárstvo Európskej únie, ani na obchodné vzťahy s krajinami zvýhodnenými výnimkou. Okrem toho Európska únia vo všeobecnosti podporuje opatrenia na zmiernenie chudoby a na podporu stability a udržateľného hospodárskeho rozvoja v zvýhodnených krajinách.
            
            
               (5)Je preto vhodné stanoviť pozíciu, ktorá sa má zaujať v mene Európskej únie v Generálnej rade WTO, na podporu žiadosti Spojených štátov o výnimku,
            
            
               PRIJALA TOTO ROZHODNUTIE: 
            
            
               Článok 1
            
            
               Pozícia, ktorá sa má zaujať v mene Európskej únie v Generálnej rade Svetovej obchodnej organizácie, je podporiť žiadosť Spojených štátov o oslobodenie od povinností vyplývajúcich z článku I ods. 1 a článku XIII ods. 1 a 2 Všeobecnej dohody o clách a obchode 1994 do 30. septembra 2025 v súlade s podmienkami žiadosti Spojených štátov o výnimku. 
            
            
               Túto pozíciu vyjadrí Komisia. 
            
            
               Článok 2
            
            
               Toto rozhodnutie nadobúda účinnosť dňom jeho prijatia. 
            
            
               V Bruseli
            
            
               
                     Za Radu
               
               
                     predseda